Wham-sanger George Michael oorledeGeorge Michael (Oktober 1993) Foto: AP Photo/Alistair Grant) George Michael, die Britse popster met treffers soos “Last Christmas”, is Sondag op Kersdag in die ouderdom van 53 oorlede. Michael het by sy huis in Goring, Engeland, weens hartversaking gesterf, het sy bestuurder, Michael Lippman, gesê. Sy publisiteitsbeampte Cindi Berger het gesê hy was nie siek gewees nie. Die familie het deur Thames Valley-polisie ŉ verklaring uitgereik om te bevestig dat hy oor die Kersperiode vreedsaam tuis gesterf het. “Die familie versoek dat hul privaatheid tydens hierdie moeilike en emosionele tyd gerespekteer word. Geen verdere kommentaar sal in hierdie stadium gelewer word nie.” “Ek het ŉ geliefde vriend verloor, die goedhartigste, vrygewendste siel en ŉ briljante kunstenaar,” het Elton John op Instagram geskryf. Michael, gebore Georgios Kyriacos Panayiotou, het saam met Andrew Ridgeley bekendheid verwerf as Wham!. Hy was in die 1980’s en 1990’s bekend vir sy post-disco dans-pop-styl met treffers soos “Last Christmas” en “Wake Me Up Before You Go-Go”. Hy het wêreldwyd meer as 100 miljoen albums verkoop. Sy debuut solo-album in 1987, Faith, het wêreldwyd meer as 20 miljoen albums verkoop. Hy was sewe keer in die eerste plek in die Verenigde Koninkryk en agt keer in die eerste plek op die Billboard Hot 100 in Amerika, insluitend “Careless Whisper” en “Freedom!”. Hy word beskou as een van die beste Britse kunstenaars van alle tye en Billboard-tydskrif het hom in die 40ste posisie geplaas op die lys van mees suksesvolle kunstenaars wat ooit geleef het. Hy het verskeie musiektoekennings deur sy loopbaan van 30 jaar ontvang, waaronder twee keer ŉ Grammy-toekenning. Hy het ook duette opgeneem saam met onder andere Aretha Franklin, Ray Charles, Luciano Pavarotti en Elton John. Sy dwelmgebruik en losbandige lewenstyl het hom deur sy loopbaan gereeld met die reg laat bots, waaronder in 1998 toe hy in hegtenis geneem is vir onsedelike blootstelling in Los Angeles. Hy het spot gedryf met die voorval in ŉ liedjie, “Outside”. Sy erkenning van sy homoseksualiteit het hom in hierdie stadium selfs nog meer gewild gemaak by sy aanhangers. Michael was bekend vir sy styfpassende denims en swart T-hemde, swart leerbaadjie en ontwerper-stoppelbaard. Michael is ŉ paar keer aangetref waar hy oor sy stuurwiel sy bewussyn verloor het as gevolg van die gebruik van marijuana en voorskrifmiddels. Sy rybewys is uiteindelik in 2010 vir vyf jaar opgeskort toe hy met sy Land Rover in ŉ Snappy Snap-fotowinkel vasgery het. Ondanks hierdie terugslae het Michael se musikale optredes net so sterk gebly, al het sy materiaal ŉ meer volwasse styl aangeneem, ver verwyder van die tienerwysies wat hom bekend gemaak het. Madonna het op sosiale media geskryf: “Vaarwel my vriend! Nog ŉ groot kunstenaar verlaat ons. Kan 2016 nou net f**of?” Musieksterre Prince en David Bowie is ook in 2016 oorlede. Bryan Adams het op Twitter geskryf: “RIV George Michael. Ek kan dit nie glo nie. So ŉ ongelooflike sanger en ŉ lieflike mens, gans te jonk om ons te verlaat.” Ellen Degeneres het gesê: “Ek het sopas gehoor van my vriend George Michael se afsterwe. Hy was ŉ briljante talent. Ek is so hartseer.”